《梦与舍弟登灵泉步趋如无疾既觉感而赋诗用王介甫韵》
宋代·刘跂

老夫东归喜，岂复念西悲。心安体当佳，抱病如何其。

欲成蹇士赋，应作半人诗。丘园窥不得，溘死恐无时。

谁令北山梦，彊健变衰迟。陟巘石岌岌，班荆草离离。

季也遮我留，更与道人期。梦中差独乐，不类觉时为。

昼夕代乘除，劳逸更共之。我岂不有瘳，阴若相扶持。

福虽未盈眦，自怪盛如茨。从今爱吾生，糜粥养蕃滋。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。